Asetuksen (EU) N:o 1151/2012 53 artiklan 2 kohdan toisen alakohdan mukaisen, vähäisen muutoksen hyväksymisen perusteella muutetun yhtenäisen asiakirjan julkaiseminen

(2019/C 420/13)

Euroopan komissio on hyväksynyt tämän vähäisen muutoksen 18 päivänä joulukuuta 2013 annetun komission delegoidun asetuksen (EU) N:o 664/2014 (1) 6 artiklan 2 kohdan kolmannen alakohdan mukaisesti.

Tämä vähäisen muutoksen hyväksymistä koskeva hakemus on saatavilla komission DOOR-tietokannassa.

YHTENÄINEN ASIAKIRJA

”NOCCIOLA DEL PIEMONTE” / ”NOCCIOLA PIEMONTE”

EU-nro: PGI-IT-0305-AM03-5.4.2019

SAN () SMM (X)

1. Nimi tai nimet

”Nocciola del Piemonte” / ”Nocciola Piemonte”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.6. Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Suojattu maantieteellinen merkintä ”Nocciola del Piemonte” / ”Nocciola Piemonte” on varattu lajikkeeseen Tonda Gentile Trilobata kuuluvan pähkinäpensaan hedelmille. Kolmilohkoiset pähkinät ovat kartiopallon tai osittain kartiopallon muotoisia, ja niiden koko vaihtelee yleensä välillä 17–21 mm; kuori on keskimääräisen paksu ja väriltään kohtuullisen voimakkaan pähkinänruskea, himmeäkiiltoinen, ja nukkaisessa kärjessä on runsaasti heikosti erottuvia juovia. Siemenen muoto vaihtelee kartiopallon tai tetraedrin muotoisesta toisinaan soikeaan, se on väriltään kuorta tummempi, suurelta osin kuidun peittämä, ja sen pinnassa on enemmän tai vähemmän selviä uurteita; koko ei ole niin yhtenäinen kuin kuorellisella pähkinällä, perispermi on paksuudeltaan keskimääräinen mutta irtoaa erittäin helposti paahdettaessa, malto on tiivis ja lohkeava. Maku ja aromi on erittäin hienostunut ja viipyvä. Saanto kuorittuna on 40–50 prosenttia.

Suojatun maantieteellisen merkinnän ”Nocciola del Piemonte” / ”Nocciola Piemonte” on kuuluttava seuraaviin tavaraluokkiin:

Kokonainen kuorimaton pähkinä sellaisena kuin se on tarhasta korjattuna ja puhdistettuna siten, että siitä on poistettu lajittelussa vieraat aineosat, sekä asianmukaisesti kuivattuna säilyvyyden varmistamiseksi.

Kuorittu kokonainen pähkinä, josta on fysikaalisin menetelmin poistettu kuori mutta jonka kuitupintainen, väriltään kuorta tummempi perispermi on yhä jäljellä.

Kokonaisena tai kevyesti murskattuna paahdettu pähkinä, jonka perispermi on poistettu kokonaan tai osittain.

Kokonaisista tai kevyesti murskatuista paahdetuista pähkinöistä saatu rouhe, jonka raekoko vaihtelee rouhimisasteesta riippuen välillä 1–12 mm.

Kokonaisista tai kevyesti murskatuista paahdetuista pähkinöistä saatu jauho, jonka raekoko vaihtelee jauhamisasteesta riippuen välillä 250 μm–1 mm.

Kokonaisista tai kevyesti murskatuista paahdetuista pähkinöistä saatu tahna, jonka raekoko vaihtelee jauhamisasteesta riippuen, mutta on aina alle 250 μm.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

–

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Pähkinöiden viljely tapahtuu jäljempänä 4 kohdassa yksilöidyllä maantieteellisellä alueella. Tarhat merkitään valvontaelimen ylläpitämään rekisteriin. Istutustiheys vaihtelee sen mukaan, viljelläänkö puita yksirunkoisina vaiko pensastavina, välillä 200–500 taimea hehtaaria kohti. Ennen kansallisen hyväksymisasetuksen antamista 2. joulukuuta 1993 istutetuissa tarhoissa sallitaan enimmäisistutustiheytenä 650 taimea hehtaaria kohti, koska uusien puiden istuttaminen on kiellettyä, ja vanhojen puiden kuollessa tai niitä raivattaessa uusien tarhojen istutustiheyden on oltava 200–500 taimea hehtaaria kohti.

Enimmäistuotos on molemmissa tapauksissa 3 500 kg/ha.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

”Nocciola del Piemonte” / ”Nocciola Piemonte” on pidettävä kaupan seuraavien sääntöjen mukaisesti:

a) kuorimattomana kaikkiin kaupan pitämisen vaiheisiin soveltuvissa kankaasta valmistetuissa pusseissa/säkeissä tai poikkeuksellisesti irtotavarana mutta ainoastaan ensimmäisessä kaupan pitämisen vaiheessa, kun tuote siirtyy maataloustuottajalta ensimmäiselle ostajalle, joka on jalostus- ja/tai pakkauslaitoksen omistaja;

b) kuorittuna, paahdettuna, jauhettuna ja loppukäsiteltynä elintarvikekäyttöön soveltuvissa pakkauksissa. Edellä b alakohdassa tarkoitettuja tuotteita saadaan pitää kaupan ainoastaan siinä tapauksessa, että ne on esipakattu tai pakattu myyntihetkellä. Kuorimaton tuote on pakattava ennen sadonkorjuuvuotta seuraavan vuoden joulukuun 31. päivää.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Pakkauksissa on oltava teksti ”Nocciola del Piemonte” tai ”Nocciola Piemonte” ja sen jäljessä ”Indicazione geografica protetta” (suojattu maantieteellinen merkintä) tai ”IGP” (SMM). Sadonkorjuuvuosi on merkittävä kuorimattomia tai kuorittuja tuotteita sisältäviin pakkauksiin.

Kuorittujen, paahdettujen ja/tai jauhettujen tuotteiden etiketeissä on oltava yhteisön SMM-tunnus.

Jos Nocciola del Piemonte / Nocciola Piemonte -pähkinää käytetään elintarvikkeiden ainesosana, niiden päällysmerkinnöissä on oltava teksti ”prodotto ottenuto esclusivamente da “Nocciola del Piemonte” o “Nocciola Piemonte”” (yksinomaan Nocciola del Piemonte / Nocciola Piemonte -pähkinästä valmistettu tuote) tai ”solo con “Nocciola del Piemonte” o “Nocciola Piemonte” IGP” (valmistettu pelkästään maantieteellisellä merkinnällä ”Nocciola del Piemonte” / ”Nocciola Piemonte” suojatuista pähkinöistä).

Pakkaukseen on mahdollista lisätä myös maininta ”delle Langhe” (Langhesta), jos pähkinät ovat peräisin yksinomaan tarhoista, jotka sijaitsevat Langhen maantieteellisellä alueella. Siihen kuuluvat seuraavat Cuneon ja Astin maakuntien kunnat:

Cuneon maakunta:

Albaretto della Torre, Arguello, Barolo, Belvedere Langhe, Benevello, Bergolo, Bonvicino, Borgomale, Bosia, Bossolasco, Camerana, Camo, Castelletto Uzzone, Castellino Tanaro, Castiglione Falletto, Castiglione Tinella, Castino, Cerretto Langhe, Cigliè, Cissone, Cortemilia, Cossano Belbo, Cravanzana, Diano d’Alba, Dogliani, Feisoglio, Gorzegno, Gottasecca, Grinzane Cavour, Igliano, La Morra, Lequio Berria, Levice, Mango, Marsaglia, Mombarcaro, Monesiglio, Monforte d’Alba, Montelupo Albese, Montezemolo, Murazzano, Neviglie, Niella Belbo, Paroldo, Perletto, Pezzolo Valle Uzzone, Prunetto, Roascio, Rocca Cigliè, Rocchetta Belbo, Roddi, Roddino, Rodello, Sale Langhe, Sale San Giovanni, Saliceto, San Benedetto Belbo, Santo Stefano Belbo, Serralunga d’Alba, Serravalle Langhe, Sinio, Somano, Torre Bormida, Torresina, Treiso, Trezzo Tinella ja Verduno;

Tanarojoen oikeanpuoleisella vuoristoisella rannalla sijaitsevat maantieteellisen alueen osat seuraavissa kunnissa: Alba, Barbaresco, Bastia Mondovì, Cherasco, Clavesana, Farigliano, Lequio Tanaro, Monchiero, Narzole, Neive, Niella Tanaro ja Novello;

Castelnuovo di Cevan, Cevan ja Prieron kuntien alueella sijaitsevat maantieteellisen alueen osat Cevettan vuoristopuron oikeanpuoleisella vuoristoisella rannalla siihen paikkaan, jossa puro yhtyy Tanarojokeen, ja siitä eteenpäin Tanarojoen oikeanpuoleisella vuoristoisella rannalla.

Astin maakunta:

Bubbio, Cassinasco, Castagnole delle Lanze, Castel Boglione, Castel Rocchero, Cessole, Coazzolo, Loazzolo, Mombaldone, Monastero Bormida, Montabone, Olmo Gentile, Roccaverano, Rocchetta Palafea, San Giorgio Scarampi, Serole, Sessame ja Vesime;

Canellin ja Calamandranan kuntien alueella sijaitsevat maantieteellisen alueen osat Belbon vuoristopuron oikealla puolella.

Nimen ”Nocciola del Piemonte” tai ”Nocciola Piemonte” yhteydessä ei saa käyttää mitään muita mainintoja tai merkintöjä, lajikkeen Tonda Gentile Trilobata nimeä lukuun ottamatta.

4. Maantieteellisen alueen tarkka rajaus

Nocciola del Piemonte / Nocciola Piemonte -pähkinän tuotantoalue sijaitsee Piemonten alueeseen kuuluvien Alessandrian, Astin, Biellan, Cuneon, Novaran, Torinon ja Vercellin maakuntien pähkinänviljelyä harjoittavien kuntien alueella.

5. Yhteys maantieteelliseen alueeseen

Nocciola del Piemonte / Nocciola Piemonte -pähkinän maantieteellisen tuotantoalueen pinnanmuodostukselle ovat ominaisia kukkulat ja vuoristot mutta myös 150–800 metrin korkeudessa merenpinnasta sijaitsevat laaksot ja rinteet. Runsaista sateista (noin 900 mm vuodessa) ja enimmäkseen jyrkkärinteisestä maastosta johtuen maaperän hedelmällisyys sekä orgaanisten ainesten ja ravinteiden pitoisuus on yleensä alhainen. Muihin Piemonten alueen osiin verrattuna tällainen ympäristö saa aikaan erityiset ja muista alueista poikkeavat maaperä- ja ilmasto-olosuhteet, joissa Tonda Gentile Trilobata -lajike menestyy erinomaisesti.

Piemonten pähkinänviljely perustuu 1800-luvulta lähtien yksinomaan Tonda Gentile Trilobata -lajikkeeseen, jonka laadulle on ominaista paahdettaessa helposti irtoava paksuudeltaan keskimääräinen perispermi, rakenteeltaan kiinteä ja lohkeava malto sekä erittäin hienostunut ja viipyvä maku ja aromi. Makeis- ja konditoriateollisuuden erityisesti arvostamia ominaisuuksia ovat Nocciola del Piemonte / Nocciola Piemonte -pähkinän pyöreähkö tai osittain kolmilohkoinen muoto (pitkulaisten pähkinöiden osuus on lähes olematon), hyvä saanto kuorittuna (jopa 50 %) ja paahdettuna sekä erinomainen kuorittavuus.

”Nocciola del Piemonte” / ”Nocciola Piemonte” tuotetaan Tonda Gentile Trilobata ‐lajikkeesta, jonka tunnustetut laadulliset ja aistinvaraiset ominaisuudet voivat kehittyä yksinomaan yksilöidyn maantieteellisen alueen köyhässä maaperässä ja sateisessa ilmastossa. Lajikkeen maine innosti aikanaan kokeilemaan sen viljelyä myös Italian muilla pähkinäntuotantoalueilla. Tässä kuitenkin epäonnistuttiin, koska lajike ei pystynyt sopeutumaan muualle tai ainakaan pähkinöiden laadulliset ja aistinvaraiset ominaisuudet eivät vastanneet alkuperäalueella tuotettujen pähkinöiden ominaisuuksia. Yksilöidyllä maantieteellisellä alueella viljelty ”Nocciola del Piemonte” / ”Nocciola Piemonte” tunnetaan 1800-luvun puolivälistä lähtien arvostetuista aistinvaraisista ominaisuuksistaan, joiden ansiosta se on vakiinnuttanut kiistattoman asemansa Piemonten makeis- ja konditoriateollisuudessa. Kun ala alkoi kehittyä 1800-luvun loppupuolella Italiassa ja muualla, alkoi myös näiden pähkinöiden kauppa kukoistaa Piemontessa. Kuorimattomien pähkinöiden vuosituotanto oli tuolloin vain muutamia tuhansia desitonneja, ja se myytiin kokonaisuudessaan paikallisille pienille, erityisesti suklaantuotantoon erikoistuneille makeis- ja konditoriatehtaille, jotka huolehtivat itse pähkinöiden kuorimisesta. Nocciola del Piemonte / Nocciola Piemonte -pähkinän erinomaiset aistinvaraiset ominaisuudet tekivät tuotteen nopeasti tunnetuksi alan yritysten keskuudessa niin Italiassa kuin muuallakin, ja jo 1900-luvun alussa sitä vietiin moniin maihin Euroopassa ja sen ulkopuolella, kuten Sveitsiin, Saksaan, Belgiaan, Alankomaihin, Chileen, El Salvadoriin ja Japaniin.

Tuote-eritelmän julkaisutiedot

(tämän asetuksen 6 artiklan 1 kohdan toinen alakohta)

Eritelmän täydellinen teksti on saatavissa verkko-osoitteessa http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maa- ja metsätalous- sekä elintarvikeministeriön kotisivulle (www.politicheagricole.it), valitsemalla ensin näytön oikeassa ylälaidassa ”Qualità” (Laatu), sen jälkeen näytön vasemmassa laidassa ”Prodotti DOP IGP STG” (SAN-, SMM- ja APT-tuotteet) ja lopuksi ”Disciplinari di Produzione all’esame dell’UE” (Tuote-eritelmät, jotka on saatettu Euroopan unionin tarkasteltaviksi).

(1) EUVL L 179, 19.6.2014, s. 17.